Arvydas Albinas Macas

Arvydas Albinas Macas (1940 m. vasario 12 d. Kaunas – 2009 m. balandžio 10 d. Kaunas) – radijo inžinierius, tinklininkas, trumpabangininkas (radijo mėgėjų stoties šaukinys LY2OO), tarptautinės klasės radijo sporto meistras, sporto organizatorius, ilgametis Kauno technologijos universiteto dėstytojas.
 Biografija 
 Šeima 
Arvydas Macas gimė Broniaus ir Albinos Macų šeimoje. Tėvas Bronius Macas (1913–1997) – Didžiojo Lietuvos etmono kunigaikščio Jonušo Radvilos husarų pulko puskarininkis, apdovanotas Lietuvos Didžiojo kunigaikščio Gedimino ordino medaliu (1938). Po karo dirbo žuvies pramonėje. Mama Albina Kisieliūtė-Macienė (1910–1994) mokėsi Glazgo (1929–1930), Vytauto Didžiojo (1930–1935), Londono politechnikos (1935–1936; dabar Vestminsterio) universitetuose. Dėstė anglų kalbą mokyklose, Vilniaus universitete, Kauno politechnikos institute. Sesuo Audronė Vitkauskienė – gydytoja.
Karo ir pokario metais šeima gyveno Marijampolėje, Vilniuje, Šilutėje.
 Išsilavinimas 
1953–1957 m. A. Macas mokėsi Kauno 3-ioje vidurinėje mokykloje (vėliau Salomėjos Nėries). 1957–1962 m. Kauno politechnikos instituto (nuo 1990 m. Kauno technologijos universitetas) Elektrotechnikos fakultete studijavo radiotechniką. 
 Pedagoginė ir profesinė veikla 
1962–2009 m. dėstė Kauno technologijos universitete.
1962–1988 m. Kauno politechnikos instituto radijo klubo tarybos pirmininkas.
 1960–1978 m. Lietuvos radijo sporto federacijos informacinių leidinių redaktorius.
 1987 m. tapo Kauno politechnikos instituto geriausio dėstytojo konkurso nugalėtoju
A. Maco darbo kryptys buvo elektroninės grandinės, elektroniniai prietaisai, kvarciniai autogeneratoriai, neelektrinių dydžių generatoriniai matuokliai. Paskelbė daugiau kaip 30 mokslinių, metodinių publikacijų, radijo sporto populiarinamųjų straipsnių, buvo mokomųjų knygų „Signalai ir sistemos“ (2004) ir „Netiesinės sistemos“ (2006) bendraautoris.
1996–2004 m. bendrovės „Mikrovisatos TV“ direktorius ir vienas kūrėjų.
 Sportas 
 Tinklinis 
Mokydamasis vidurinėje mokykloje A. Macas su Kauno jaunių tinklinio komanda daug kartų iškovojo prizines vietas. Vėliau žaidė Kauno „Sakalo“ ir Lietuvos vyrų tinklinio komandose.
 Svarbiausi pasiekimai 
 1961 m. su Lietuvos rinktine laimėjo SSRS zonines (8 respublikų) varžybas.
 1963 m. su Kauno vyrų komanda tapo Lietuvos spartakiados nugalėtoju. 
 1965, 1966 ir 1968 m. su Kauno „Sakalo“ komanda tapo Lietuvos čempionu. 
A. Macas žaidė pirmosiose Kauno sporto halėje vykusiose tinklinio varžybose.
 Radijo sportas 
 Svarbiausi pasiekimai 
Visi laimėjimai pasiekti su Kauno politechnikos instituto kolektyvinės radijo stoties komanda.
 Pasaulio tolimųjų ryšių (CQ WW DX m.o.s.t.) čempionas (1966)
 5 kartus SSRS radijo ryšio trumposiomis bangomis čempionas (1964, 1966–1968, 1970)
 2 kartus Pabaltijo ryšio trumposiomis bangomis čempionas (1967, 1968)
 SSRS radijo ryšio trumposiomis bangomis čempionato bronzos medalininkas (1971) 
 2 kartus Europos ryšio trumposiomis bangomis čempionas (1969, 1978)
 Europos radijo ryšio trumposiomis bangomis čempionato bronzos medalininkas (1978) 
 2 kartus pasaulio tolimųjų ryšių (CQ WW DX) vicečempionas (1981) 
 Pasaulio radijo ryšių (CQ WW PX) vicečempionas (1984)
 Pasaulio čempionato (IARU) bronzos medalininkas (1984)
 Pasaulio tolimųjų ryšių (CQ WW DX m.o.m.t.) čempionas (1985) 
 Apdovanojimai už nuopelnus sportui 

 1995 m. 3 laipsnio medalis „Už nuopelnus Lietuvos sportui“
 2010 m. (po mirties) už išskirtinius nuopelnus Europos radijo sportui A. Macui suteiktas Europos Radijo sporto federacijos (ERSF) garbės nario vardas.
 Veikla Lietuvos atgimimo metu 
Pirmojo Lietuvos buriuotojų žygio per Atlantą metu (1989 m. gegužės – rugsėjo mėn.) kartu su kitais Kauno technologijos universiteto (tada dar Kauno politechnikos instituto) Radijo klubo trumpabangininkais A. Macas organizavo radijo ryšį su buriuotojais ir jį sėkmingai palaikė visos kelionės metu.
1991 m. sausio 13 d., kai buvo užimtas Vilniaus televizijos bokštas, Radijo klubas pradėjo perdavinėti naujausias žinias apie įvykius Lietuvoje užsienio trumpabangininkams, ir taip jos per keletą minučių pasiekdavo Vakarų televizijos tinklus bei radijo stotis. A. Macas buvo vienas iš maždaug 15-kos Radijo klubo narių, aktyviai dalyvavusių šioje veikloje. Iki 1991 m. rugpjūčio mėn. pamainomis bent po tris žmones jie budėjo ir dirbo visą parą. 1991 m. sausio mėn. Kauno technologijos universiteto trumpabangininkai Kauno savivaldybės pastate įrengė radijo stotį ir nuolat budėjo. Taip pat slapta įrengė bei parengė darbui galingą (5 kW) radijo siųstuvą ir anteną Kauno klinikose. 
 Šaltiniai 

 Bibliografija 


 Išorinės nuorodos 
 Enciklopedija Lietuvai ir pasauliui apie Arvydą Macą
 LY2OO Arvydas
 4L7A – KPI radijo klubo ekspedicija į Gruziją
 Lietuvos sporto enciklopedija apie radijo sportą
 Filmas „Trumpomis bangomis“ (Lietuvos televizija)

Kategorija:Lietuvos inžinieriai
Kategorija:Lietuvos sportininkai
Kategorija:Lietuvos dėstytojai
Kategorija:Tinklininkai